La Școala Gimnazială "Ioan Măric" din Luncani (comuna Mărgineni) are loc astăzi, 14 martie, un simpozion și un concurs de creații artistice și literare pentru elevi, cu tema "Tradiții și obiceiuri din Moldova", dar și prezentarea unei reviste cu același titlu. Manifestarea face parte din prima ediție a unui proiect cultural, artistic, de folclor, de tradiții și de obiceiuri populare, derulat în perioada noiembrie 2023 – iunie 2024.
La aceste manifestări sunt așteptați colegi ai organizatorilor din mai multe școli ale județelor Bacău, Neamț și Alba și chiar și din orașul Bălți (Republica Moldova).
"Simpozionul – ne informează Prof. înv. primar Camelia Ababei și Prof. înv. preșcolar Mihaela Timaru – se dorește a fi o manifestare centrată pe ideea schimburilor de experiență între profesori în domeniul cunoașterii și promovării tradițiilor și obiceiurilor românești din zona Moldovei, având drept finalitate transmiterea din generație în generație a valorilor spiritualității Neamului.
Revista cu același titlu ca al proiectului prezintă toate tradițiile și obiceiurile din Moldova care se desfășoară la cele mai importante sărbători dintr-un an calendaristic.
Concursul pentru elevi este un prilej de cunoaștere a tradițiilor și obiceiurilor locale , prezentate în scris sau prin culoare."